Alle landets banker, sparekasser og andelskasser holder fremover lukket fredagen efter Kristi Himmelfartsdag, og første gang er nu på fredag, den 2. maj 2008. Den nye banklukkedag er aftalt i overenskomsten mellem Finanssektorens Arbejdsgiverforening og Finansforbundet. Det er stadig muligt at benytte pengeautomater, Betalingsservice og netbank, selv om pengeinstitutterne er lukkede. De værdipapirhandler, der er indgået med afviklingsdato den 2. maj 2008 vil stadig blive afviklet. Foruden fredagen efter Kristi Himmelfartsdag og weekender holder pengeinstitutterne lukket på de almindelige helligdage og nytårsaftensdag.

Opsummering:
Fra og med i år er fredagen efter Kristi Himmelfartsdag gjort til en national banklukkedag.